HR Službeni list Europske unije C 295/6

Obavijest o presudama Suda Europske unije u predmetima C-249/10P i C-247/10P u pogledu Uredbe Vijeća (EZ) br. 1472/2006 o uvođenju konačne antidampinške pristojbe i konačnoj naplati privremene pristojbe uvedene na uvoz određene obuće s gornjištima od kože podrijetlom iz Narodne Republike Kine i Vijetnama

2013/C 295/06

U svojim presudama od 2. veljače 2012. u predmetu C-249/10P (1) Brosmann et al. i od 15. studenoga 2012. u predmetu C-247/10P (2) Zhejiang Aokang Shoes Co. Ltd, Sud Europske unije („Sud”) djelomično je poništio Uredbu Vijeća (EZ) br. 1472/2006 od 5. listopada 2006. o uvođenju konačne antidampinške pristojbe i konačnoj naplati privremene pristojbe uvedene na uvoz određene obuće s gornjištima od kože podrijetlom iz Narodne Republike Kine i Vijetnama („Uredba”) (3). Uredba je poništena u mjeri u kojoj se odnosi na Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd, Risen Footwear (HK) Co Ltd i Zhejiang Aokang Shoes Co. Ltd („dotični proizvođači izvoznici”).

U pripadajućim presudama Suda navedeno je da su institucije Unije trebale ispitati zahtjeve za primjenu tretmana tržišnog gospodarstva („MET”) koje su podnijeli dotični proizvođači izvoznici i o njima donijeti odluku.

Člankom 266. Ugovora o funkcioniranju Europske unije predviđa se da institucije moraju poduzeti odgovarajuće mjere kako bi poštovale presude Suda.

U cilju usklađivanja s tom obvezom, Komisija je odlučila ponovno pokrenuti postupak za zamjenu poništenih dijelova Uredbe upravo u onom dijelu u kojem je došlo do nezakonitosti i ispitati jesu li prevladali uvjeti tržišnog gospodarstva za dotične proizvođače izvoznike u razdoblju od 1. travnja 2004. do 31. ožujka 2005.

Ovisno o rezultatima postupka u tijeku, može biti potrebno i u skladu s tim izmijeniti Provedbenu uredbu Vijeća (EU) br. 1294/2009 od 22. prosinca 2009. o uvođenju konačne antidampinške pristojbe na uvoze određene obuće s gornjištima od kože podrijetlom iz Vijetnama i podrijetlom iz Narodne Republike Kine, kako je proširena na uvoze određene obuće s gornjištima poslane iz kineskog posebnog upravnog područja Makaa, neovisno o tome je li prijavljena kao roba podrijetlom iz kineskog posebnog upravnog područja Makaa ili ne, nakon revizije zbog isteka mjera u skladu s člankom 11. stavkom 2. Uredbe Vijeća (EZ) br. 384/96 (4).

1. Utvrđivanje zainteresiranih stranaka

Komisija trenutačno analizira rezultate procjene povezane s MET-om provedenom u pogledu dotičnih proizvođača izvoznika.

Komisija je predvidjela iznošenje rezultata svoje procjene povezane s MET-om i prijedloga provedbe presuda Suda svim zainteresiranim strankama u izvornoj istrazi ako one to zatraže.

Budući da je izvorna istraga provedena u razdoblju 2005.–2006. te kako bi Komisija imala točne podatke za kontakt s mogućim zainteresiranim strankama, Komisija ovim putem poziva sve zainteresirane stranke koje su se javile u izvornoj istrazi da navedu žele li dobiti prethodno navedene podatke i, ako žele, da dostave sljedeće informacije:

— kategoriju zainteresirane stranke u trenutačnom predmetu (npr. proizvođač iz Unije, nepovezani uvoznik, proizvođač izvoznik itd.)

— potvrdu interesa za uključivanje u trenutačnu provedbu presuda Suda u svojstvu zainteresirane stranke

— ime, adresu i adresu e-pošte zainteresirane stranke

— popratnu dokumentaciju kojom se potvrđuje da je stranka bila zainteresirana stranka u izvornoj istrazi.

2. Rok

Prethodno navedene informacije Komisija mora zaprimiti u roku od 15 dana od objave ove Obavijesti u Službenom listu Europske unije.

3. Pisani odgovori i korespondencija

Sve relevantne informacije potrebno je Komisiji dostaviti u pisanom obliku; treba navesti ime, adresu, adresu e-pošte i broj telefona zainteresirane stranke.

Adresa Komisije za korespondenciju:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË E-pošte: TRADE-AD499-Footwear-Court@ec.europa.eu

4. Službenik za saslušanja

Zainteresirane stranke mogu zatražiti intervenciju službenika za saslušanja za Glavnu upravu za trgovinu. Službenik za saslušanja veza je između zainteresiranih stranaka i istražnih službi Komisije. Službenik za saslušanja ispituje zahtjeve za pristup predmetu, sporove povezane s povjerljivošću dokumenata, zahtjeve za produljenje rokova i zahtjeve trećih osoba za saslušanja. Službenik za saslušanja može organizirati saslušanje s pojedinačnom zainteresiranom strankom i posredovati kako bi osigurao da se prava na obranu zainteresiranih stranaka u potpunosti ostvaruju.

Svaki zahtjev za saslušanje pred službenikom za saslušanja podnosi se u pisanom obliku i mora sadržavati razloge na kojima se temelji. Zahtjev za saslušanja o pitanjima povezanima s početnim stupnjem ispitnog postupka mora se podnijeti u roku od 15 dana od datuma objave ove Obavijesti u Službenom listu Europske unije. Nakon toga zahtjev za saslušanje mora se predati u rokovima koje je Komisija odredila u komunikaciji sa strankama.

Službenik za saslušanja omogućuje i održavanje saslušanja uključenih stranaka kako bi se mogla izložiti različita stajališta i podnijeti pobijajući dokazi. Zainteresirane stranke mogu potražiti više informacija i podatke za kontakt na web-stranicama službenika za saslušanja na web-mjestu Glavne uprave za trgovinu:

http://ec.europa.eu/commission_2010-2014/degucht/contact/hearing-officer/

(1) SL C 80, 17.3.2012., str. 3.

(2) SL C 9, 12.1.2013., str. 5.

(3) SL L 275, 6.10.2006., str. 1.

(4) SL L 352, 30.12.2009., str. 1.